Бекітілді

«ҮМЗ» АҚ Директорлар кеңесінің

20.03.2019ж. № 5 шешімі

**«ҮМЗ» АҚ**

**ІШКІ АУДИТ ҚЫЗМЕТІ ТУРАЛЫ**

**ҚАҒИДА**

Әзірлеген

"ҮМЗ" АҚ ІАҚ басшысы

\_\_\_\_\_\_\_\_\_\_\_ Сатанов М.М.

14.02.2019 ж.

**1-тарау. Терминдер мен анықтамалар**

1. Осы Қағидада мына түсіндірмелер мен қысқартулар пайдаланылады:

* **Ішкі аудит** – КТХН (Кәсіби тәжірибенің халықаралық негіздері) сәйкес бұл «ұйымның жұмысын жетілдіруге бағытталған тәуелсіз және әділ кепілдемелер мен кеңес беретін қызмет. Ішкі аудит ұйымға тәуекелдерді басқару, бақылау және корпоративтік басқару процесін бағалау мен тиімділігін арттырудың жүйелі әрі ретті әдістерін қолданып, қойылған мақсаттарға қол жеткізуге көмектеседі.».
* **КТХН** –ішкі аудиттің тұжырымдамалық негізі, халықаралықІшкі аудиторлар институты (ІІА) әзірлеген жалпы қабылданған жүйелендірілген нормативтік-әдістемелік құжаттар. ҚТХН-ның құрамдық элементтері болып Ішкі аудиттің кәсіптік тәжірибесінің негізгі қағидаттары, Этика кодексі, Ішкі аудиттің Стандарттары мен Анықтамалары табылады;
* **Қоғам** – «ҮМЗ» АҚ;
* **ІАҚ** – Ішкі аудит қызметі;
* **ДК** – Қоғамның Директорлар кеңесі;
* **ІБЖ** – Ішкі бақылау жүйесі;
* **Аудиттің әлемі** – аудит объектілерінің тұтастығы (ЕТҰ, Қоғам қызметінің процестері/бөлімшелері/жобалары/жеке салалары);
* **ЕТҰ** – Қоғамның еншілес және тәуелді ұйымдары;
* **Топ** – Қоғам және ЕТҰ;
* **Топтың ұйымдары** – осы қағиданың мақсаттарында ЖАЖ-ға енгізілген ұйымдар;
* **ЖАЖ** – жылдық аудиторлық жоспар;
* **Кепілдемелер картасы** – ІАҚ және өзге де мүдделі тараптардың Топ ұйымдарының жекелеген тәуекелдерін бағалауына қатысты қорғанудың екінші желісі бөлімшелерінің жауапкершілік саласын айқындайтын құжат.

**2-тарау. Жалпы қағидалар**

2. Осы Қағида:

• «Акционерлік қоғамдар туралы» Қазақстан Республикасының Заңына;

• Қоғамның Жарғысына;

• Директорлар кеңесі туралы қағидаға;

• КТХН;

• халықаралық Ішкі аудиторлар институтының Этика кодексіне сәйкес әзірленді.

3. Ішкі аудит қызметі туралы қағида ІАҚ мақсаттары, өкілеттілігі мен міндеттерін анықтайтын ішкі құжат болып табылады.

**3-тарау. ІАҚ ұйымдастырушылық мәртебесі**

4. ІАҚ тәуелсіздікті қамтамасыз ету мақсатында функция жағынан Қоғамның ДК есеп береді және әкімшілік жағынан Қоғамның Басқармасына есеп береді.

5. ДК функция жағынан есеп береді дегеніміз мынаны білдіреді, яғни ДК:

* ІАҚ туралы қағиданы, ІАҚ қызметкерлерінің этика кодексін, ІАҚ әдіснамалық құжаттарын (саясатарын, рәсімдерін) бекітеді;
* ІАҚ қызметінің жылдық және стратегиялық (бар болса) жоспарларын бекітеді;
* Ішкі аудит қызметінің нәтижелері туралы мерзімді есептерді қарайды және олар бойынша шешімдер қабылдайды;
* жекелеген салалар бойынша ішкі аудит қызметтерін сыртқы жеткізушілерді тарту туралы шешімдер қабылдайды;
* ІАҚ өкілеттік мерзімін және сандық құрамын айқындайды;
* ІАҚ басшысының лауазымдық нұсқаулығын бекітеді;
* ІАҚ басшысы мен қызметкерлерін тағайындайды, сондай-ақ олардың өкілеттіктерін мерзімінен бұрын тоқтатады;

\* ІАҚ басшысы мен оның қызметкерлері қызметінің негізгі көрсеткіштерін бекітеді

* ІАҚ қызметкерлерінің еңбегіне ақы төлеу және сыйлықақы беру мөлшері мен шарттарын белгілейді;
* ІАҚ бюджетінің негізгі баптарына (шығындар сметасын) лимиттерді бекітеді.

6. Әкімшілік жағынан есеп береді дегеніміз мынаны білдіреді, яғни Қоғам Басқармасы:

* ІАҚ бекітілген бюджетінің шегінде қажетті ресурстарды бөледі;
* ІАҚ қызметі туралы есептерді, қажеттілігі бойынша аудиторлық есептерді алады;
* Қоғамның ЕТҰ, бөлімшелерімен өзара қарым-қатынас жасауында қолдау көрсетеді.

7. ІАҚ қызметкерлерінің лауазымдық нұсқаулықтарын ІАҚ басшысы бекітеді, ІАҚ басшысының лауазымдық нұсқаулығын ДК төрағасы бекітеді.

**4-тарау. ІАҚ функциялары**

8. Тәуекелге бағдарланған көзқарастың, нұсқаулар беру және біліммен алмасу негізінде объективті ішкі кепілдемелерді (тексерулерді) ұсыну арқылы Топ Ұйымдарының құнын сақтау және арттыру ІАҚ негізгі миссиясы болып табылады.

9. ІАҚ жүйелі, бірізді және тәуекелге бағдарланған көзқарасты пайдалана отырып Топ Ұйымдарында корпоративтік басқару, тәуекелдерді басқару және ішкі бақылау процестерін бақылауды жүргізеді және жетілдіруге қолдау көрсетеді.

10. ІАҚ Топ Ұйымдарында мына корпоративтік басқару процестерін бағалайды және жетілдіру жөнінде тиісті нұсқаулар береді:

• стратегиялық және операциялық шешімдерді қабылдау;

• тәуекелдерді басқару және ішкі бақылау жүйесін қадағалауды іске асыру;

• ұйым ішінде этикалық нормалар мен құндылықтарды ілгері жылжыту;

• ұйым қызметі мен жұмысқа деген жауапты көзқарасты тиімді басқаруды қамтамасыз ету;

• ұйым ішіндегі тәуекелдер мен бақылау мәселелері бойынша тиісті ақпаратты беру.

11. ІАҚ Топ Ұйымдарының мақсаттары, бағдарламалары мен іс-шаралары-ның корпоративтік этикасымен байланысты дизайнды, нақты жүзеге асырылуы мен нәтижелігін бағалайды.

12. ІАҚ ақпараттық технологияларды басқару жүйесінің Топ Ұйымдарының стратегиясы мен мақсаттарына сәйкестігін бағалайды.

13. ІАҚ Топ Ұйымдарының тәуекелдерін басқару процестерінің тиімділігін бағалайды. Тәуекелдерді басқару процестерінің тиімділігін айқындау ІАҚ қызметкерлерінің мына категорияларды бағалау нәтижелері бойынша қалыптасқан пайымдауларына негізделеді:

• ұйымның мақсаттары оның миссиясына сай келеді;

• маңызды тәуекелдер анықталады және бағаланады;

• тәуекелдерді ұйымның тәуекел тәбетінің шеңберінде ұстап тұруға мүмкіндік беретіндей тәуекелдерге әрекет ету шаралары таңдалып алынады;

• тәуекелдерге қатысы бар ақпарат уақтылы жиналады және ұйымның ішінде беріледі, бұл персоналға, басшылыққа өз міндеттерін орындауға мүмкіндік береді.

14. Мұндай қорытындыны қалыптастыру үшін ІАҚ Топ Ұйымдарының кешенді аудиті нәтижелеріне негізделуі мүмкін немесе Топтың жекелеген ұйымының тәуекелдерін басқару процестерінің тиімділігіне арнайы бағалауды жүргізуі мүмкін.

15. ІАҚ ішкі бақылаудың тиімділігі мен нәтижелілігін бағалай және оны ұдайы жетілдіруге қолдау көрсете отырып, Топ Ұйымдарына ішкі бақылау жүйесінің сенімділігін қолдап тұруға көмектесуге тиіс. ІАҚ төмендегілер бойынша Топтың жекелеген ұйымының корпоративтік басқару, операциялық қызметі саласындағы және оның ақпараттық жүйелеріндегі тәуекелдердің барабарлығы мен тиімділігін бағалауға тиіс:

• ұйымдардың стратегиялық мақсаттарына қол жеткізу;

• қаржылық-шаруашылық қызмет туралы ақпараттың шынайылығы мен тұтастығы;

• қызметі мен бағдарламалардың тиімділігі мен нәтижелілігі;

• активтердің сақталуы;

• заңдардың, нормативтік актілердің, саясаттардың, рәсімдер мен шарттық міндеттемелердің талаптарына сәйкес келуі.

16. ІАҚ мына салаларда (жеткілікті ресурстардың болуы шартында) консультациялық тапсырмаларды орындай алады:

• ішкі бақылау жүйесін құжаттауға қатысу;

• Топ ішіндегі ұйымның қызметін салыстырмалы талдау;

• Қоғам қызметінің белгілі салаларын жетекші тәжірибелермен салыстырмалы талдау;

• Қоғамның сатып алынатын жаңа бағдарламалық жасақтамаларындағы барабарлықты бағалауға қатысу;

• Басқарманың сұрауы бойынша басқа да тапсырмалар, оларды ДК бекіткен аудиторлық жоспарға енгізу шартында.

17. «Аудиттің әлемін» ІАҚ қызметкерлерінің қатысуымен ІАҚ басшысы жасайды.

18. ІАҚ басшысының сұрау салынған тапсырмаларды орындау немесе жобаларға қатысу кезінде ресурстардың, қажетті білімнің болуына, ІАҚ қызметкерлерінің тәуелсіздігі мен объективтілігіне әсер ететін жағымсыз факторлардың болмауына алдын ала бағалау жүргізу шартында ДК немесе Қоғам Басқармасының тапсырмасы бойынша басқа да жоспардан тыс тапсырмаларды орындайды және басқа да жоспардан тыс жобаларға қатысады.

**5-тарау. ІАҚ өкілеттіктері**

19. ІАҚ қызметкерлерінің құқықтары:

• Топ ұйымының кез келген үй-жайларына, персоналы, активтері, құжаттары, бухгалтерлік жазбалары, бағдарламалық жасақтамаларына кедергісіз қол жеткізу және қызметі туралы кез келген ақпаратқа сұрау салу;

• құжаттардың түпнұсқалары мен көшірмелерін алу;

• Топ Ұйымдарының жүргізілген аудиттердің нәтижелері бойынша іске асырылатын іс-шаралардың (түзетуші іс-әрекеттердің) орындалуына мониторингті іске асыру;

• Топ ұйымдарына іссапарға бару.

20. ІАҚ қызметкерлері тәуекелдерді басқару мен тәуекелдерді өлшеуге тікелей қатысудан тартынуға тиіс, бұл Топ ұйымы басшылығының жауапкершілігі болып табылады.

21. ІАҚ ішкі аудит көлемдерін белгілеу, жұмыстарды жүргізу және нәтижелер туралы есептілікті ұсыну процесіне үшінші тұлғалардың араласуынан тәуелсіз болуға тиіс. ІАҚ басшысы араласу орын алса, ақпаратты ДК ұсынуға және мүмкін болатын салдарды талқылауға тиіс.

22. ІАҚ Топ Ұйымдарының басшылығына олардың қызметін оңтайландыру/жетілдіру бойынша ұсыныстарды бере алады.

23. ІАҚ ДК-ге ішкі аудит қызметін оңтайландыру/жетілдіру бойынша ұсыныстарды бере алады.

24. ІАҚ басшысы ішкі аудитке кәсібилік жеткіліксіз болған салаларда қолдау көрсету немесе жұмысына көмектесу үшін, тәуелсіздік пен объективтіліктің сақталу шартында, Қоғамның Директорлар кеңесі алдында ішкі аудит қызметтерін сыртқы жеткізушілерді тартуға бастама жасай алады.

25. Егер ІАҚ басшысының міндетіне ішкі аудит саласынан тыс функцияларды және/немесе міндеттерді орындау жүктелген жағдайларда, ол мұндай функцияларды/міндеттерді орындау Қызметтің жұмыс істеуінің тәуелсіздігіне немесе объективтіліген кері әсер ететін болса, бас тарта алады.

26. ІАҚ басшысы қадағалау ДК міндеттеріне жататын аудит, қаржылық есептілік, корпоративтік басқару, тәуекелдерді басқару және ішкі бақылау мәселелеріне қатысты Қоғамның ДК отырыстарында қатыса алады және ішінде бола алады.

27. Тиісті қамтуды қамтамасыз ету және қайталанатын функцияларды барынша азайту мақсатында, ІАҚ басшысы Қоғамның екінші қорғаныс деңгейіндегі ішкі бөлімшелерімен және кепілдіктер мен консультациялар беру бойынша қызметтер көрсететін басқа да тараптармен (сыртқы қаржылық аудиторлар, ЕТҰ ІАҚ/ревизиялық комиссиялары, бар болса) ақпарат алмасып, қызметті үйлестіре алады. ІАҚ басшысы Қоғамның бөлімшелерімен бірлесіп Кепілдемелер картасын жасай алады.

28. ІАҚ консультациялық тапсырмалардың сипаты объективтілікке әсер етпейтін, ал тапсырмаларды орындау үшін еңбек ресурстарын бөлу кезінде жеке объективтілікті қамтамасыз ету көзделуі шартында, консультация беру бойынша тапсырмалар бұрын орындалған салаларда кепілдіктер беру бойынша тапсырмаларды орындай алады.

**6-тарау. ІАҚ жауапкершілігі**

29. ІАҚ қызметкерлері ІАҚ қызметкерлерінің Этика кодексін (1-Қосымша), осы Қағиданың және ішкі аудит қызметін реттейтін өзге де ішкі құжаттардың, сондай-ақ Қазақстан Республикасының қолданыстағы заңнамасының талаптарын қадағалауға тиіс.

30. ІАҚ қызметкерлері егер осы уақыттан бастап бір жылдан кем уақыт өтсе, олар бұрын жауапты болған салаларға бағалау жүргізуден тартынуға тиіс. Егер ІАҚ қызметкері алдында өткен жылдың ішінде ол жауапты болған салада кепілдіктер беретін болса, объективтілікке кері әсер тигізіледі деп саналады.

31. ІАҚ қызметкерлері өз жұмысында риясыз және бейтарап болуға және де кез-келген мүдделер қақтығысынан аулақ болуға тиіс.

32. ІАҚ қызметкерлері өз лауазымдық міндеттерін орындау үшін қажетті білімге, дағдылар мен өзге де құзыреттіліктерге ие болуға тиіс. ІАҚ алдында тұрған міндеттерді орындау үшін ІАҚ қызметкерлері қажетті білімге, дағдылар мен өзге де құзыреттіліктерге ұжымды түрде ие болуға немесе оларды алуға тиіс.

33. ІАҚ қызметкерлері ақылға қонымды және құзыретті ішкі аудитордан күткендей адал болуға және де өз дағдылары мен біліктерін қолдануға тиіс.

34. ІАҚ басшысы ІАҚ қызметкерлерінің лауазымдық нұсқаулықтарын бекітеді.

35. ІАҚ басшысы тәуекелдік факторларын бағалау негізіндегі ішкі аудиттің Қоғамның мақсаттарына сәйкес келетін басымдылықтарын айқындайтын тәуекелге бағдарланған жоспарды жасауға тиіс.

36. ІАҚ басшысы ІАҚ жыдық аудиторлық жоспары мен қызметінің стратегиялық жоспарын (бар болса) және қаржылық бюджетін бекіту үшін ДК-ге жыл сайын ұсынады. ІАҚ басшысы жоспардың орындалуына кедергі келтіретін барлық шектеулер туралы ДК-ге хабарлап отыруға тиіс.

37. ІАҚ басшысы ІАҚ тоқсандық есептерін ДК қарауына (ДК белгілеген мерзімдерде) ұсынады. Есепте, сондай-ақ алаяқтық тәуекелдерін қоса алғанда маңызды тәуекелдер мен бақылау проблемалары, корпоративтік басқару проблемалары туралы ақпарат, Басқарма мен ДК қажетті басқа да мәліметтер болуға тиіс.

38. ІАҚ басшысы ДК қарауына (ДК белгілеген мерзімдерде) ІАҚ жылдық есептерін: ішкі аудит қызметінің тиімділігі туралы есеп, ІАҚ қызметінің маңызды көрсеткіштеріне қол жеткізу туралы есеп, ішкі аудиторлардың қызметін бағалау нәтижелері мен уәждеу жөніндегі ұсыныстарды ұсынады.

39. ІАҚ басшысы бекітілген жоспарды орындау үшін персонал мен ресурстарды тиімді пайдалануды қамтамасыз етуге тиіс.

40. ІАҚ басшысы ішкі аудит бөлімшесін оның Қоғам үшін пайдалы болуын қамтамасыз ететіндей тиімді түрде басқаруға тиіс.

41. ІАҚ басшысы ішкі аудит бөлімшесінің қызметін реттейтін ішкі саясаттар мен рәсімдерді енгізуге тиіс.

42. ІАҚ қызметкерлері әрбір аудиторлық тапсырманың жоспарын, оның мақсаттар, тапсырма көлемі, мерзімдері мен ресурстарды бөлуді қоса, жасауға және құжаттауға тиіс.

43. ІАҚ қызметкерлері төмендегілерді назарға ала отырып, жұмысқа деген кәсіби көзқарасты білдіруге тиіс:

• аудиторлық тапсырманың мақсаттарына қол жеткізу үшін қажетті жұмыс көлемі;

• соған қатысты кепілдемелер ұсынылатын мәселелердің салыстырмалы күрделілігі, мәнділігі немесе маңыздылығы;

• корпоративтік басқару, тәуекелдерді басқару және бақылау процестерінің барабарлығы мен тиімділігі;

• айтарлықтай қателіктер, алаяқтық немесе рәсімдерді сақтамау ықтималдығы;

• әлеуетті табыспен салыстырғандағы аудиторлық кепілдемелерді ұсынуға кететін шығындар.

44. Жұмысқа кәсіби көзқарас таныта отырып, ІАҚ қызметкерлері аудиттің автоматтандырылған әдістерін және деректерді талдаудың басқа әдістерін пайдалану мүмкіндігін қарастыру керек.

45. ІАҚ қызметкерлері Топ Ұйымдарының мақсаттары, қызметі немесе ресурстарына әсер етуге қабілетті айтарлықтай тәуекелдерді анықтауға дайын болуға тиіс. Әйтсе де, аудиторлық тапсырмаларды орындау кезінде іске асырылатын рәсімдер, олардың тиісті кәсіби деңгейде жүргізілгеніне қарамастан, өздігінен барлық айтарлықтай тәуекелдердің анықталуына кепілдеме бермейді.

46. ІАҚ қызметкерлері тапсырманың мақсаттарына қол жеткізу үшін сенімді, орынды және пайдалы ақпараттың (Жеткілікті болатын ақпарат – фактілерге негізделген ақпарат және де бұл ақпарат соның негізінде ақылға қонымды және ақпараттандырылған пайдаланушысы аудитор қол жеткізген тұжырымдар жасауға келетіндей сенімді болады. Сенімді ақпарат – дұрыс аудиторлық рәсімдерді қолдану арқылы алуға мүмкін болатын ең толық және сенімді ақпарат. Тиісті ақпарат – бұл байқаулар мен ұсыныстарды растайтын және тапсырманың мақсаттарына сәйкес келетін ақпарат. Пайдалы ақпарат – ұйымға өз мақсаттарына жетуге көмектесетін ақпарат) жеткілікті көлемін жинауға тиіс.

47. ІАҚ қызметкерлері тапсырманың нәтижелерін және қорытындыларды сенімді, іске қатысы бар және пайдалы ақпараттың жеткілікті көлемімен растауды құжаттай бекітуге тиіс.

48. ІАҚ қызметкерлері тапсырманы орындау нәтижелері туралы хабарлап отыруға тиіс. Хабарламалар дәл, объективті, түсінікті, қысқа, конструктивті, толық және уақтылы болуы тиіс. Нәтижелер туралы хабарламалар тапсырманың мақсаттары, мазмұны және орындалу нәтижелері туралы ақпаратты қамтуы керек.

49. Тапсырманың нәтижелері туралы есеп берудің соңғы нұсқасында тиісті қорытындылар, сондай-ақ аудит объектісін басқару бойынша тиісті ұсыныстар мен түзетуші іс-әрекеттердің жоспарлары болуға тиіс.

50. Егер ІАҚ басшысының пікірі бойынша Топ Үйымдарының басшылығы қабылдаған қалдықтық тәуекел деңгейі лайықты болып табылмаса, ІАҚ басшысы бұл мәселені ұйым басшылығымен талқылауға тиіс. Егер қалдықтық тәуекелмен байланысты мәселе, бұрынғыша, шешілмеген болып қалса, ІАҚ басшысы мәселені ДК қарауына дереу беруге тиіс.

51. ІАҚ қызметкерлері аудит барысында анықталған алаяқтық фактілері туралы ІАҚ басшысына дереу хабарлауға тиіс. ІАҚ басшысы, өз кезегінде, бұл фактілер туралы Қоғам Басқармасына және ДК-ге бір уақытта дереу хабарлайды.

52. ІАҚ басшысы ІАҚ жұмысының сапасын қамтамасыз ету және арттыру бағдарламасын әзірлейді және енгізеді. Мұндай бағдарламаға ағымдағы мониторинг, сондай-ақ ішкі аудиттің сапасын кезеңдік ішкі және сыртқы бағалауларды өткізу кіреді. Қоғамның қызметкерлері болып табылмайтын білікті және тәуелсіз сарапшыны немесе сарапшылар тобын тарта отырып ішкі аудиттың сапасын сыртқы бағалау бес жылда бір реттен кем емес жүргізіледі. ІАҚ басшысы ішкі аудит сапасын қамтамасыз ету және арттыру бағдарламасының іс-шараларын қалыптастыру және тиімділігін бағалауға ДК тартуға қолдау көрсетуге тиіс.

53. ІАҚ басшысы ІАҚ қызметіне қатысы бар құжаттарға қол жеткізуді бақылауға тиіс. Құжаттарды сыртқы тарапқа табыстау алдында, ІАҚ басшысы тиісті түрде Қоғам басшылығының мақұлдауын алуға тиіс.

54. ІАҚ басшысы аудиторлық тапсырманың нәтижелері бойынша қабылданатын Топ Ұйымдары басшылығының іс-әрекетіне мониторинг жасау жүйесін (нұсқауларды енгізу бойынша іс-шаралар жоспарын орындау) әзірлеуге және қолдауға тиіс.

55. ІАҚ басшысы осы Қағидамен белгіленген ІАҚ мақсаттары, өкілеттіктері мен жауапркершілігінің ішкі аудиттің алдына қойылған міндеттерге сәйкес келуіне жыл сайынғы бағалау жүргізу және мұндай бағалау нәтижелерін ДК назарына жеткізу үшін жауапты болады.

**7-тарау. Біліктілік талаптары**

56. ІАҚ басшысында мыналар болуға тиіс:

1) қаржы/ экономика/ математика/ заң саласындағы жоғары білім;

2) аудит/бухгалтерлік есеп/қаржы саласындағы жұмыс тәжірибесі - жеті жылдан кем емес;

3) басқарушылық қызметте жұмыс тәжірибесі үш жылдан кем емес;

4) Ішкі аудиторлар институты (The Institute of Internal Auditors Inc) әзірлеген қаржылық есептіліктің халықаралық стандарттары және ішкі аудиттің халықаралық кәсіби стандарттарын білу;

5) ішкі аудит саласындағы CIA (Certified Internal Auditor) сертификаты, ACCA (Association of Certified Chartered Accountants) машықтанған бухгалтердің сертификаты немесе DipIFR (Diploma in International Financial Reporting) дипломының болуы қошеметтеледі;

6) мемлекеттік және ағылшын тілдерін білгені қошеметтеледі.

57. ІАҚ басшысында мыналар болуға тиіс:

1) қаржы/экономика/математика/ақпараттық технологиялар/заң саласындағы жоғары немесе техникалық білім;

2) аудит/немесе бухгалтерлік есеп/қаржы/ ақпараттық технологиялар саласындағы жұмыс тәжірибесі – 2-жылдан кем емес;

3) Ішкі аудиторлар институты (The Institute of Internal Auditors Inc) әзірлеген қаржылық есептіліктің халықаралық стандарттары және ішкі аудиттің халықаралық кәсіби стандарттарын білу;

4) ішкі аудит саласындағы CIA (Certified Internal Auditor) сертификаты, ACCA (Association of Certified Chartered Accountants) машықтанған бухгалтердің сертификаты немесе DipIFR (Diploma in International Financial Reporting) дипломының болуы қошеметтеледі;

5) егер жұмыскер ақпараттық технологиялар/ақпараттық қауіпсіздік саласында аудитор рөліне ие болса, CISA (Certified information systems auditor) немесе CISM (Certified information security manager) сертификаты болуы қошеметтеледі.

6) мемлекеттік және ағылшын тілдерін білгені қошеметтеледі.

58. ІАҚ басшысы мен қызметкерлерінде экономикалық қызмет саласында, сыбайлас жемқорлық және мемлекеттік қызмет пен мемлекеттік басқару мүдделеріне қайшы басқа да қылмыстар үшін заңнамамен белгіленген тәртіпте алынбаған немесе өтелмеген соттылығы болмауға тиіс.

**8-тарау. Қорытынды қағидалар**

59. Осы Қағидаға өзгерістер мен толықтырулар ДК шешімімен енгізілуі мүмкін.

60. ІАҚ атауы өзгерген жағдайда, осы Ережеде функционалын өзгертпей, қайта ұйымдастырылған бөлімшенің құқықтары мен міндеттері автоматты түрде оның құқықтық мирасқорына ауысады.

61. Қағиданың қосымшалары оның ажырамас бөлігі болып табылады және міндетті түрде орындалуға және жұмыста пайдаланылуға тиіс.

**9-тарау. Қосымшалар**

«ҮМЗ» АҚ Директорлар кеңесінің \_\_\_\_\_\_\_\_2019 ж. №\_\_\_\_\_\_\_\_\_\_\_\_ шешімімен бекітілген Ішкі аудит қызметі туралы қағидаға 1-қосымша

**ІАҚ қызметкерлерінің Этика кодексі1**

**Қағидаттары**

Ішкі аудиторлар мына қағидаттарды ұстануға тиіс.

**1. Адалдық**

Ішкі аудитордың адалдығы аудитордың пікіріне сенімділік негізделетін фундамент болып табылады.

**2. Объективтілік**

Ішкі аудиторлар аудит нысаны туралы ақпаратты жинау, бағалау және беру процесінде кәсіптік объективтіліктің ең жоғары деңгейін көрсетеді. Ішкі аудиторлар іске қатысы бар барлық мән-жайларға өлшемделген бағалау жүргізеді және өз пайымдамаларында өздерінің жеке мүдделері мен басқа тұлғалардың мүдделеріненің әсеріне қалмайды.

**3. Құпиялылық**

Ішкі аудиторлар өз қызметі процесінде алынған ақпаратқа меншік құқығын құрметтейді және де мұндай ақпарат заңды немесе кәсіби міндеттерге байланысты жарияланатын жағдайларды қоспағанда, тиісті өкілеттіктер болмаса, ақпаратты жарияламайды.

**4. Кәсіптік құзыреттілік**

Ішкі аудиторлар ішкі аудит саласында қызметтер көрсету үшін қажетті білімді, дағдылар мен тәжірибені қолданады.

**Мінез-құлық ережелері**

1. **Адалдық**

Ішкі аудиторлар:

1.1) Өз жұмысын адал, сапалы және жауапты орындауға тиіс.

1.2) Заң шеңберінде әс-әрекет жасауңа тиіс, және де мұны заң немесе кәсіби стандарттар талап етсе, тиісті ақпаратты жариялауға тиіс.

1.3) Ішкі аудитор кәсібінің немесе өз ұйымының беделін түсіретін акцияларға немесе іс-әрекеттерге саналы түрде қатыспауға тиіс.

1.4) Өз ұйымының заңды және этикалық негізделген мақсаттарын құрметтеуге және оларға қол жеткізуге үлес қосуға тиіс.

**2. Объективтілік**

Ішкі аудиторлар:

2.1) Олардың бейтараптылығына нұқсан келтіретін немесе мұндай зиян келтіруі мүмкін деп есептелетін қандай да бір іс-әрекетке қатыспауға тиіс. Бұл сондай-ақ ұйымның мүдделеріне қайшы келетін қызметтер мен қарым-қатынастарға да таралады.

2.2) Өздерінің кәсіби пікірлеріне нұқсан келтіретін немесе мұндай зиян келтіруі мүмкін деп есептелетін сыйлық ретінде ештеңе қабылдамауға тиіс.

2.3) Олар ашылмай тұрып, аудит нысаны туралы есептерді бұрмалауы мүмкін, оларға белгілі барлық материалдық фактілерді ашып көрсетуі тиіс.

**3. Құпиялылық**

Ішкі аудиторлар:

3.1) Өз міндеттерін орындау барысында алынған ақпаратты пайдалануда және сақтауда ақылға қонымды әрекет етуге және абай болуға тиіс.

3.2) Ақпаратты өздерінің жеке мүдделерінде немесе заңға қайшы келетін немесе ұйымның заңды және этикалық негізделген мақсаттарына қол жеткізуге зиян келтіруі мүмкін кез-келген жолмен пайдаланбауға тиіс.

**4. Кәсіптік құзыреттілік**

Ішкі аудиторлар:

4.1) Кәсіби білімі, дағдылары мен тәжірибесі жеткілікті болатын міндеттерді ғана орындауға қатысуға тиіс.

4.2) Ішкі аудиттің халықаралық кәсіби стандарттарына сәйкес ішкі аудит қызметтерін көрсетуге тиіс.

4.3) Өздерінің кәсіпқойлығын, сондай-ақ көрсетілетін қызметтердің тиімділігі мен сапасын үздіксіз жақсартып отыруға тиіс.

1 Дерек көзі – Ішкі аудиторлар институты Этика кодексінің ресми аудармасы, «ИВА» КС, Москва қ., [www.iia-ru.ru](http://www.iia-ru.ru)